
Szólásszabadság a közösségi médiában és a Digital Services Act

Kulcsszavak: közösségi média; szólásszabadság; véleménybuborék; visszhangkamra; Digital Services Act
Dolgozatom kérdésfelvetése, hogy miként befolyásolja a közösségi média a szólásszabadságot és ez milyen módszerekkel történik, illetve a Digital Services Act milyen újdonságokat hozott a szabályozás terén, képes-e elérni a célját? Állításom, hogy az autoriter hatalmak a szólásszabadság korlátozásával igyekeznek rendszerüket fenntartani.
Kutatásom során az elsődleges jogforrások mellett a szakirodalmat tanulmányoztam. A témához kapcsolódó jelentős hazai és nemzetközi tanulmányokat, könyveket, tudományos cikkeket tekintettem át. Forrásaim nyelve elsősorban magyar és angol. Európai uniós jogforrásokra (ajánlások, irányelvek) támaszkodva igyekeztem bemutatni a témát, ezekből következtetéseket levonni. A megértés érdekében érdekes esettanulmányokat tekintettem át, melyeket az egyes témaköröknél pédaként hoztam fel. Dolgozatomban a felvetett problémákra megoldási javaslatokat tettem, melyeknél a megszerzett ismereteim voltak segítségemre. Pályamunkám a kulcsfogalmak tisztázása mellett elméleti, történeti bevezetővel járul hozzá a téma pontos meghatározásához. A Digital Services Act bemutatásához számos elemzést, publikációt vettem igénybe.
Saját eredményemnek tartom, hogy politikai és társadalmi oldalról felhívtam a figyelmet a véleménybuborék- és visszhangkamra, valamint a dezinformáció jelenségére, megoldási javaslatokat biztosítva a problémákra. Eredményem továbbá, hogy áttekintettem a Digital Services Act rendelkezéseit, kiemeltem annak előnyeit és változtatási javaslataimmal igyekeztem a jogszabály utóéletét segíteni, ajánlásokat fogalmaztam meg a jogalkotók és platformok számára, melyek a hatékonyabb szabályozást segítik.



